Document ID: 32009D0089

32009D0089
L 034/17
SLUŽBENI LIST EUROPSKE UNIJE
ODLUKA VIJEĆA
od 4. prosinca 2008.
o potpisivanju, u ime Europske zajednice, Protokola o integriranom upravljanju obalnim zonama Sredozemlja uz Konvenciju o zaštiti morskog okoliša i obalnog područja Sredozemlja.
(2009/89/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 175. stavak 1. u vezi s prvom rečenicom prvog stavka njegovog članka 300. stavka 2.,
uzimajući u obzir prijedlog Komisije,
budući da:
(1)
Konvencija o zaštiti Sredozemnog mora od onečišćavanja, koja je kasnije preimenovana u Konvenciju o zaštiti morskog okoliša i obalnog područja Sredozemlja (dalje u tekstu Konvencija iz Barcelone), sklopljena je u ime Europske zajednice odlukama Vijeća 77/585/EEZ (1) i 1999/802/EC (2).
(2)
U skladu s člankom 4.3 točkom (e) Konvencije iz Barcelone, ugovorne se stranke obvezuju na promicanje integriranog upravljanja obalnim zonama, uzimajući u obzir zaštitu područja koja su od ekološkog i krajobraznog značenja i racionalno korištenje prirodnih resursa.
(3)
Preporukom Europskog parlamenta i Vijeća od 30. svibnja 2002. o provedbi integriranog upravljanja obalnim zonama u Europi (3), a posebno njezinim poglavljem V., države se članice potiču na provedbu integriranog upravljanja obalnim zonama u kontekstu postojećih konvencija sa susjednim državama, uključujući države nečlanice koje se nalaze na istom regionalnom moru.
(4)
Zajednica promiče integrirano upravljanje većeg razmjera pomoću horizontalnih instrumenata, uključujući područje zaštite okoliša. Stoga ove aktivnosti doprinose integriranom upravljanju obalnim zonama.
(5)
Integrirano upravljanje obalnim zonama jedna je od sastavnica integrirane pomorske politike EU-a koju je usvojilo Europsko vijeće u Lisabonu 13. i 14. prosinca 2007.
(6)
U skladu s Odlukom Vijeća od 27. studenoga 2006., Komisija je, u ime Zajednice i savjetujući se s predstavnicima država članica, sudjelovala u pregovorima u okviru Konvencije iz Barcelone s ciljem pripreme Protokola o integriranom upravljanju obalnim zonama Sredozemlja (dalje u tekstu Protokol ICZM).
(7)
Kao rezultat navedenih pregovora, tekst Protokola ICZM usvojen je na Konferenciji punomoćnika 20. siječnja 2008. te će biti otvoren za potpisivanje do 20. siječnja 2009.
(8)
Sredozemne obalne zone i dalje trpe velike pritiske na okoliš i propadanje obalnih resursa. Protokolom ICZM osigurava se okvir za stimuliranje usklađenijeg i integriranog pristupa što uključuje javne i privatne dionike zajedno s civilnim društvom i gospodarskim subjektima. Takav je inkluzivni pristup potreban za što djelotvornije rješavanje ovih problema i postizanje boljeg održivog razvoja sredozemnih obalnih zona.
(9)
Protokolom ICZM obuhvaćen je cijeli niz odredaba koje će trebati provesti na različitim administrativnim razinama, uzimajući u obzir načela supsidijarnosti i proporcionalnosti. Dok je za Zajednicu primjereno djelovanje kojim se unapređuje integrirano upravljanje obalnim zonama, imajući na umu, između ostalog, da je većina problema povezanih s okolišem prekogranične naravi, države članice i njihova odgovarajuća nadležna tijela bit će odgovorni za oblikovanje i provedbu određenih detaljnih mjera utvrđenih u Protokolu ICZM na obalnom području, poput određivanja zona u kojima je zabranjena gradnja.
(10)
Primjereno je da se Protokol ICZM u ime Zajednice potpiše, podložno njegovom kasnijem sklapanju,
ODLUČILO JE:
Članak 1.
Potpisivanje Protokola o integriranom upravljanju obalnim zonama Sredozemlja uz Konvenciju o zaštiti morskog okoliša i obalnog područja Sredozemlja odobrava se u ime Europske zajednice, podložno njegovom kasnijem sklapanju.
Tekst Protokola ICZM priložen je ovoj Odluci (4).
Članak 2.
Predsjednika Vijeća ovlašćuje se da odredi osobu(-e) ovlaštenu(-e) za potpisivanje Protokola ICZM u ime Zajednice.
Sastavljeno u Bruxellesu 4. prosinca 2008.

Labels: 15
5
20